Bana Község Önkormányzat

2944 Bana, Jókai M. u. 18.

**J E G Y Z Ő K Ö N Y V**

Készült: Bana Község Önkormányzat Képviselő-testülete 2013. november 04-én, 16,45 órakor a Bábolnai Közös Önkormányzati Hivatal Banai Kirendeltségének Tanácstermében megtartott rendkívüli ülésen.

Jelen vannak: Sáhóné Horváth Márta polgármester

 Ágoston Lászlóné képviselő

 Bátisz Erzsébet képviselő

 Járóka Márió Zsolt képviselő

 Szabó Árpád képviselő

továbbá: Kocsis Gábor jegyző

 Lakasz Tímea kirendeltség vezető

Sáhóné Horváth Márta polgármester: Köszönti a képviselőket. Megállapítja, hogy a testület határozatképes. Vízkeleti István korábban jelezte távollétét.

*A Banai Képviselő-testület egyhangú szavazással elfogadja a napirendi pontokat.*

1. **Útfelújítással kapcsolatos tájékoztatás**

Sáhóné Horváth Márta polgármester: Elmondja, hogy az októberi ülésen a testület elfogadta az Autobahn Building Kft. útfelújításra beadott árajánlatát. A döntésről október 10-én a kft-t írásban értesítették, így októberben el is kezdték a munkálatokat. Eredetileg október 14-én kezdődött volna az útfelújítás, de a kivitelező egy másik munkája miatt nem tudott időben kezdeni Banán. Később a csatornák megemelésével és a kátyúk tömítésével indították a projektet, de idő közben több probléma is adódott, de október 22-re leaszfaltozták a Dob utcát, melynek elkészültét műszakilag Járóka Márió ellenőrizte. Az első utca felújítását követően a kft pénzt kért az Önkormányzattól, hogy a további munkálatokhoz szükséges anyagok megrendelésére, annak ellenére, hogy az előzetes tárgyalásokon úgy nyilatkozott, nincs szüksége előlegre. Szerződés szerint a végösszeg kifizetése csak a munka teljes befejezése után esedékes. Végül október 24-én feljegyzést készítettek, miszerint az Önkormányzat átutalt az Autobahn Building Kft. részére 5,5 millió forintot, mely a Dob utca felújításának teljes költsége, hogy folytatni tudja a munkálatokat október 28-án, viszont a kifizetés óta nem elérhető a kivitelező. Többször próbálták elérni telefonon, levélben és e-mail-ben is. November 12-i határidővel kérték, hogy kezdje meg a további felújításokat, de mivel ezt nem tette meg, ezért új kivitelezőt választottak. November 12-én az új kivitelező benyújtotta árajánlatát, az előzőhöz hasonló konstrukcióban. Pozitív döntés esetén az ajánlattevő 1 héten belüli teljes felújítást ígért. Mivel a hideg idő gátat szabhat a munkálatoknak, ezért gyors döntést kértek az Önkormányzattól. Az új ajánlat 375.118,- Ft-tal haladja meg a korábbit. A teljes összeg kifizetése ebben az esetben is a munkálatok befejezése után esedékes.

Bátisz Erzsébet képviselő: Nem biztos abban, hogy érdemes nekiállni a munkálatoknak a hideg időjárás miatt, esetleges havazás is előfordulhat.

Sáhóné Horváth Márta polgármester: Hozzá teszi, hogy mindenképpen neki kell kezdeni a felújításnak, mert a csatornafedeleket már megemelték.

Szabó Árpád képviselő: Véleménye szerint fagypont feletti hőmérséklet esetén még nincsen probléma.

Kocsis Gábor jegyző: Kiemeli, hogy az előző kft 4, az új kivitelező 5 év garanciát vállalt, és úgy gondolja, hogy az Önkormányzat korrekt ajánlatot kapott, annak ellenére is, hogy valamivel magasabb összeget kell fizetniük. Ráadásul pár napon belül készen is lesz az új út.

Szabó Árpád képviselő: Véleménye szerint az elkészült Dob utcai aszfaltot minőségileg ellenőrizni kell, a gyenge pontokat jegyzőkönyvezni kell és rögzíteni kell, hogy a kft nem teljesítette szerződéses kötelezettségét.

Kocsis Gábor jegyző: Elmondja, hogy független műszaki szakértőt is hívhatnak, akinek magas összeget kell fizetni a szolgáltatásért, de megbízhatják a hivatal műszaki ellenőrét, aki szintén hozzáértő szemmel tudja megvizsgálni az utat.

Szabó Árpád képviselő: Támogatja az új kivitelező mielőbbi megbízását azzal, hogy valaki egész nap felügyelje a munkálatokat.

Bujáki Lászlóné képviselő: Szintén támogatja az ajánlatot, de kéri, hogy időben gondoskodjanak a szükséges útlezárásokról.

Ágoston Lászlóné képviselő: Arról érdeklődik, hogy a Petőfi utca egy szakaszát fel lehet-e újítani a többi utcával együtt, mert hasonlóan rossz állapotban van.

Sáhóné Horváth Márta polgármester: Elmondása szerint a kátyúk tömítését már megbeszélte a kivitelezővel. Ismerteti a határozati javaslatot és szavazást kezdeményez.

*A Képviselő-testület egyhangú szavazással az alábbi határozatot hozza:*

**109/2013. (XI.04.) számú Képviselő-testületi határozat:**

Bana Község Önkormányzat Képviselő-testülete

úgy dönt, hogy az önkormányzat a Dózsa György és a József Attila utca út-felújítását a Trium-Trade Kft.-vel végezteti el, elfogadva a bruttó 11.191.062 Ft. összegű árajánlatát. A Képviselő-testület felhatalmazza a polgármestert a szükséges intézkedések lebonyolítására.

Határidő: azonnal

Felelős: Sáhóné Horváth Márta polgármester

Sáhóné Horváth Márta polgármester megköszöni a Képviselő-testület részvételét és az ülésen végzett munkáját, majd 1700 perckor bezárja a rendkívüli Képviselő-testület ülését.

K. M. F.

 **Sáhóné Horváth Márta Kocsis Gábor**

 polgármester jegyző